અમદાવાદના મણિનગરમાં રહેતા બંકિમ પાઠક છેલ્લાં ૪૫ વર્ષથી મોહમ્મદ રફીનાં ગીતોનો કાર્યક્રમ કરે છે. પાંચ મિનિટ માટે મોહમ્મદ રફીને રૂબરૂ મળવાનો અવસર તેમને પ્રાપ્ત થયો છે. એ વાત તેમના માટે આર્શીવાદ સમાન છે. તેઓ કહે છે, ‘હું ખરેખર મારી જાતને નસીબદાર માનું છું. સ્કૂલમાં ભણતો હતો ત્યારથી રફીસાહેબનાં ગીતો ગાતો હતો. રફીસાહેબનાં ગીતો મને પ્રેરણા આપતાં હતાં. કૉલેજની એક સ્પર્ધામાં ‘દીવાના મુઝસા નહીં ઇસ અંબર કે નીચે’ ગીત ગાયું ત્યારે બધા જ ફ્રેન્ડ્સ અને ટીચર્સે મને તાળીઓથી વધાવી લીધો હતો. એવી જ રીતે ચિત્રલોક સિને સર્કલમાં નવોદિત ગાયકોની એક સ્પર્ધામાં આખા શહેરમાં હું વિજેતા થયો હતો. એમાં મેં ‘યે મેરા પ્રેમ પત્ર પઢકર’ ગીત ગાયું હતું. એ પછી વિસરાતાં ગીતો નામના એક સ્ટેજ-કાર્યક્રમમાં મને અપૉઇન્ટ કરવામાં આવ્યો એમાં પણ હું રફીસાહેબનાં ગીતો ગાતો. એ પછી એક ઑર્કેસ્ટ્રા જૉઇન કર્યું એમાં પણ મને રફીસાહેબનાં ગીતો ગાવા માટેનું જ કહેવામાં આવ્યું. ૧૯૮૦માં જ્યારે રફીસાહેબ એક્સપાયર થયા ત્યારે કેટલાક લોકોએ મને પોતાનું ગ્રુપ શરૂ કરવાનું કહ્યું અને ત્યારે ‘એક યાદ રફી કે બાદ’ નામનો કાર્યક્રમ શરૂ કર્યો જેમાં રફીસાહેબનાં જ ગીતો ગવાતાં હતાં. આજ સુધી આ પ્રોગ્રામ ચાલી રહ્યો છે.’